Qaradağlılar/Təmişli oymağı
Ustaclı  elinə  qatılan  oymaqlardan  biri    Təmişlidir. Təmişli  oymağı  Qızılbaşlar  məmləkətinin  yaranmasından  sonra  Diyarbəkr  vilayətində  yerləşdilər. I  Şah  Ismayıl  Səfəvi  bu  vilayəti  onlara  yeyimlik  yurd  vermişdi.
Təmişli  oymağının  sayılan  soylarından  biri  Mirzəbəy  uşağıdır. Soyun  başçısı  olmuş  Mirzə  bəy  Təmişli-Ustaclı  XV  yüzilin  sonu,  XVI  yüzilin  önlərində  yaşamışdı.
Mirzə  bəyin  Xanməhəmməd  bəy,  Qara  bəy,  Mustafa  bəy,  Sarı  Piri  bəy,  Ulaş  bəy,  Süleyman  bəy,  Əvəz  bəy  adlı  oğulları  vardı.
Xanməhəmməd  bəy     Şah  Ismayılın yaxın  adamlarından  sayılırdı. Adlı  sərkərdələrdən  idi. Şirvan  yürüşündə  iştirak  etmişdi. Səliqə-səhmanı,  ədəb-ərkanı,  qəyyur-qoçaqlığı  ilə  şahın  diqqətini  cəlb  etmiş,  irəli  çəkilmişdi. Şahın  bacılarından  birinə  evlənəndən  sonra,  1507-ci  ildə  Diyarbəkr  bəylərbəyi  təyin  olunmuşdu.  Xanməhəmməd  bəy  Diyarbəkrə  gələndən  sonra  yerli  ağalara  qarşı  savaşa  başladı. Tarixçi  Həsən  bəy  Rumlu  yazır:  «Həmin  müharibədə  Qasım  bəyin  10  min  nəfərlik  qoşununa  qarşı,  Xanməhəmməd  bəy  Ustaclının  2  min  nəfər  qoşunu  vuruşdu  və  qalib  gəldi.»  (Bax:  H.  Rumlu,  Əhsən  ət-Təvarix,  səh. 95-96). 
«Cahanarayi-Şah  Ismayıl  Səfəvi»  adlı  tarixi  əsərdə  yazılır:  «Xanməhəmməd  bəy  Ustaclı  Diyarbəkri  başdan  başa  tutaraq,  böyük  qələbələr  qazanmışdı…  Bütün  vuruşmalarda  qalib  gəlirdi. Bu  yüksək  bacarıqlı  əmirin  igidlik  və  azmanlıqla  ucalan  ad-sanı  Rum,  Misir  və  Şamda  geniş  yayılmışdı…  Buna  görə  bir  neçə  il  o  yerlərdə  baş  qaldırmağa  ürək  edən  olmadı». (Bax:  «Cahanarayi-Şah  Ismayıl  Səfəvi»,  əlyazma,  vərəq  134).
1514-cü  ildə  Osmanlı  və  Qızılbaş  ordusu  qarşı-qarşıya  gəldi. Şah  Ismayıl  müşavirə  topladı. Savaşla  bağlı  sərkərdələrinin  fikrini,  məsləhətini  dinlədi. Təcrübəli  sərkərdə  Xanməhəmməd  bəy  Osmanlı  ordusunun  hərbi  hazırlıq  vəziyyətini  və  vuruş  taktikasını  ətraflı  təhlil  etdi. Sonra  də  bildirdi  ki, biz  onları  indiki  halında  yalnız  çal-çevirə  salmaqla  səfər  zamanı  yenə  bilərik. Şah  Ismayılın  qaynı  və  məhrəm  əmirlərindən,  eşikağasıbaşı  Durmuş  xan  Bəydili-Şamlı  dedi:  «sənin  belə  kədxudalığın  Diyarbəkrdə  işə  keçər. Burada  Şah  Ismayıl  əyləşib,  rəy  və  göstəriş  də  onundur». Şah  Ismayıl  da  qürrələnib,  Xanməhəmməd  bəyi  yerinə  əyləşdirdi:  «Mən  harami  deyiləm  ki,  karvan  yolunu  kəsəm!».    
Xanməhəmməd  bəy  1514-cü  ildə  Çaldıran  savaşında  top  mərmisindən  həlak  olmuşdu.
Xanməhəmməd  bəy  Mir  Ziyaəddin  bəy  Süleymaninin  qızı  Bikisi  xanımla  ailə  qurmuşdu.   Qılıc  bəy,  Bəyazid  bəy  adlı  oğulları  vardı.
Qılıc  bəy  Qızılbaşlar  arasında  sözü,  silahı  ilə  tanınan  əmirlərdən  idi. I  Şah  Ismayıl  Səfəvinin  fərmanı  ilə  xan  ünvanı  almışdı.
Qılıc  xan  1525-ci  ildə  çəkişmə  nəticəsində  öldürüldü.
Xanməhəmməd  bəyin  ikinci  oğlu  Bəyazid  bəy  qoçaq,  qeyrətli  bir  igid  idi. I  Şah  Ismayıl  Səfəvinin  fərmanı  ilə  sultan  ünvanı  almışdı.
Bəyazid  sultan  1524-cü  ildə  öldürüldü.
Mirzə  bəyin  ikinci  oğlu  Qara  bəy  öncə  600  atlının  çarxçısı  idi. Qardaşından  sonra  xan  ünvanı  ilə  Diyarbəkrə  bəylərbəyi  təyin  olundu.
Qara  xan  1516-cı  ildə  Mardin  civarında  Osmanlı  sərkərdəsi  «Bığlı Çavuş»  ayamalı  Mustafa  paşaya  qarşı  savaşda  öldürüldü.
Qara  xan   Şeyx  Heydər  Səfəvinin  qızı  ilə  evlənmişdi.  Abdulla  xan  adlı  oğlu  vardı.
Abdulla  xan  Diyarbəkrdə  anadan  olmuşdu. Savaş  sənətinə  yiyələnmişdi. I  Şah  Təhmasibin  əmirülümərası  vəzifəsində  bütün  qızılbaş  əmirlərinə  başçılıq  etmişdi. 1549-cu  ildən  1567-ci  ilədək  Şirvanın  bəylərbəyisi  olmuşdu.
Abdulla  xan  1567-ci  ildə  vəfat  edib.
Abdulla  xan  I  Şah  Ismayıl  Səfəvinin  qızı  ilə  evlənmişdi. Həmzə  xan,  Şahəli  mirzə  adlı  oğulları vardı.
Həmzə  xan  seçkin  qızılbaş  əmirlərindən  sayılırdı. 1578-ci  ildə  Krım  tatarlarına  qarşı  savaşda  çərxçi  olmuşdu.  Aras  xan  Rumlu  döyüşdə  həlak  olandan  sonra  Şirvan  bəylərbəyiliyinə  namizəd  göstərilmişdi. Lakin  şahın  arvadı  Xeyrənnisə  bəyim  (Məhdi  Ulya) onun  namizədliyini  qəbul  etmədi.  
Abdulla  xanın  ikinci  oğlu  Şahəli  mirzə  yarım  şahzadə  sayılırdı. Bir  müddət  atasının  yanında  Şirvanda  yaşamışdı. Şirvanın  bəzi  qəzalarına  başçılıq  edirdi.   
Şahəli  mirzə  I  Şah  Təhmasibin  qızı  ilə  evlənmişdi. Salman  mirzə  adlı  oğlu vardı.
Salman  mirzə  Təbriz  şəhərində  dünyaya  gəlmişdi. Bir  müddət  Məşhəd  şəhərinə  hakimlik  etmişdi. 1580-ci  ildə  Şirvan  bəylərbəyi  təyin  olunmuşdu.
Mirzə  bəyin  üçüncü  oğlu  Mustafa  bəy  qardaşlarıyla  bərabər  Diyarbəkrdə  xidmət  edirdi.
Mirzə  bəyin  dördüncü  oğlu  Sarı  Piri  bəy  I  Şah  Ismayılın  özəl  qvardiyasında  qorçu  kimi  xidmət  etmişdi. Sonra  qorçubaşı  vəzifəsinə  yüksəlmişdi. Çaldıran  savaşında  aparıcı  vəzifəyə,  çarxçılığa  təyin  olunmuşdu.  Savaşa  ilk  dəfə  o  atılmışdı.
Sarı  Piri  bəy  1514-cü  ildə  Çaldıran  savaşında  həlak  oldu.
Mirzə  bəyin  beşinci  oğlu  Ulaş  bəy    I  Şah  Ismayılın  fərmanı  ilə  Cəzirə  vilayətinə  hakim  təyin  olunmuşdu. Onun adıyla bağlı Ulaşlı toponimləri var.
Mirzə  bəyin  altıncı  oğlu  Süleyman  bəy   I  Şah  Təhmasibin  fərmanı  ilə  xan  ünvanı  almışdı. Qara  xanın  hakimliyi  çağında  Mardin  şəhərinin  müdafiəsi  ilə  məşğul  olmuşdu.
Mirzə  bəyin  yeddinci  oğlu  Əvəz  bəy  I  Şah  Ismayılın  fərmanı  ilə  Bitlis  əyalətinə  hakim  təyin  olunmuşdu.

Qaradağlılar